

**OBČINA DRAVOGRAD**

Trg 4. julija 7, 2370 Dravograd, tel.: +386 2 872 35 60, faks: +386 2 872 35 74

[http://www.dravograd.si](http://www.dravograd.si/); e-mail: [obcina@dravograd.si](mailto:tajnistvo@dravograd.si)

Na podlagi Pravilnika o sofinanciranju (subvencioniranju) malih komunalnih čistilnih naprav na območju Občine Dravograd (Ur. list RS, št. 40/15) in Odloka o proračunu Občine Dravograd za leto 2025 (Ur. list RS, št. 108/2024), Občina Dravograd, Trg 4. Julija 7, 2370 Dravograd, objavlja

**J A V N I R A Z P I S**

**ZA SOFINANCIRANJE NAKUPA IN VGRADNJE MALIH KOMUNALNIH ČISTILNIH NAPRAV NA OBMOČJU OBČINE DRAVOGRAD V LETU 2025**

|  |
| --- |
| **I. PREDMET JAVNEGA RAZPISA** |

Predmet razpisa je sofinanciranje nakupa in vgradnje malih komunalnih čistilnih naprav za stanovanjske objekte na območju Občine Dravograd.

|  |
| --- |
| **II. UPRAVIČENCI ZA DODELITEV SREDSTEV** |

Upravičenci za dodelitev proračunskih sredstev so fizične osebe - lastniki stanovanjskih objektov s stalnim prebivališčem v občini.

V primeru izgradnje skupne male čistilne naprave za več stanovanjskih objektov, je nosilec investicije (vlagatelj) tisti, na katerem zemljišču bo čistilna naprava zgrajena. Investitorji medsebojna razmerja uredijo s posebno pogodbo.

Sredstva se ne morejo pridobiti za objekte na območju aglomeracij, kjer je že zgrajena ali se planira izgradnja javne kanalizacije. Upravičenec lahko prejme proračunska sredstva za en objekt le enkrat. Sredstva se ne podeljujejo za naložbe izven območja Občine Dravograd.

|  |
| --- |
| **III. POGOJI ZA PRIDOBITEV SREDSTEV** |

Pogoji pri izgradnji male komunalne čistilne naprave:

* da objekt enostanovanjske ali večstanovanjske stavbe leži izven območja aglomeracij in da ima lastnik objekta prijavljeno stalno prebivališče v občini;
* da ima objekt veljavno gradbeno dovoljenje za stanovanjski objekt zgrajen po letu 1967 ali potrdilo, da je stanovanjski objekt zgrajen pred letom 1967;
* mala komunalna čistilna naprava mora biti izven predvidenih območij aglomeracij na katerih se predvideva izgradnja kanalizacije;
* mala komunalna čistilna naprava mora imeti certifikat oziroma listino o skladnosti izdelka z zahtevami glede doseganja mejnih vrednosti parametrov odpadnih vod, kot jih predpisuje Uredba o odvajanju in čiščenju komunalne odpadne vode (Uradni list RS, št. 98/15, 76/17, 81/19, 194/21 in 44/22 – ZVO-2);
* čiščenje komunalne odpadne vode v mali komunalni čistilni napravi mora biti skladno z ostalimi določili Uredbe o odvajanju in čiščenju komunalne odpadne vode (Uradni list RS, št. 98/15, 76/17, 81/19, 194/21 in 44/22 – ZVO-2) glede ustreznosti čiščenja v mali komunalni čistilni napravi;
* mala komunalna čistilna naprava je lahko postavljena tudi na območju predvidenih aglomeracij, vendar mora biti na podlagi soglasja občine razvidno, da objekt na javno kanalizacijo ne bo priklopljen;
* lokacija postavitve male komunalne čistilne naprave mora omogočati dostop in neovirano praznjenje;
* upravičenci morajo razpolagati z zemljiščem na podlagi lastninske ali katere druge stvarnopravne pravice na katerem se načrtuje postavitev male komunalne čistilne naprave;
* čistilna naprava mora biti vgrajena in v funkciji obratovanja (v času vložitve zahtevka);
* upravičenci, ki bodo za več objektov postavili skupno čistilno napravo, morajo vlogi priložiti podpisan medsebojni dogovor vseh uporabnikov male komunalna čistilne naprave, ki ni časovno omejen in osebo, ki bo zadolžena za upravljanje male komunalna čistilne naprave, ter sklenjeno služnostno pogodbo med lastniki zemljišč in investitorji;
* v primeru rastlinske čistilne naprave je potrebno zahtevku za izplačilo sredstev priložiti dokazilo o pozitivno opravljeni prvi meritvi (upravičenec je dolžan dostaviti v roku 6 mesecev po vgradnji male komunalne čistilne naprave);
* ob zagonu male komunalne čistilne naprave mora biti ukinjena obstoječa greznica v skladu s pogoji Javnega komunalnega podjetja Dravograd d.o.o.;
* sredstva se ne dodelijo za naložbe izven območja Občine Dravograd;
* upravičenci lahko pridobijo sredstva za isto naložbo le enkrat. V kolikor je upravičenec že prejel javna sredstva za isti namen, do sredstev po tem razpisu ni upravičen.

Čistilna naprava mora zadostiti naslednjim tehničnim zahtevam:

* čistilna naprava mora biti izdelana v skladu z enim od standardov:

SIST EN 12566-1, SIST EN 12566-2, SIST EN 12566-3, SIST EN 12566-4, SIST EN 12566-5 ali EN 12566-6 in iz katere se v skladu s temi standardi odvaja očiščena odpadna voda neposredno v površinsko vodo, kar se dokazuje z ustreznim atestom oziroma certifikatom;

* čistilna naprava mora imeti kot gradbeni proizvod izjavo o skladnosti, da ustreza standardom iz prejšnje alineje in je izdelana v skladu s predpisom, ki ureja potrjevanje skladnosti in označevanja gradbenih proizvodov;
* za čistilno napravo mora biti izdelana ocena obratovanja (s strani upravljavca JKP Dravograd po šestih mesecih obratovanja), iz katere mora biti razvidno, da je obratovanje male komunalne čistilne naprave v skladu z določbami Uredbe o emisiji snovi pri odvajanju odpadne vode iz malih komunalnih čistilnih naprav.

|  |
| --- |
| **IV. DELEŽ SOFINANCIRANJA** |

Višina pomoči znaša **do 50% upravičenih stroškov** oziroma **največ 1.500,00 EUR** na stanovanjski objekt za postavitve male komunalne čistilne naprave pri zamenjavi obstoječe greznice z malo komunalno čistilno napravo ali novogradnji.

Sofinancira se postavitev ene male komunalne čistilne naprave za en stanovanjski objekt kot tudi postavitev ene komunalne čistilne naprave za več stanovanjskih objektov.

Sredstva se dodeljujejo enkrat letno, do porabe (po datumu prejetja vloge) finančnih sredstev v višini **10.000,00 EUR,** ki sozagotovljena v proračunu Občine Dravograd za leto 2025.

Upravičenci, ki so podali popolno vlogo in zaradi porabe sredstev niso upravičeni do nepovratnih finančnih sredstev v tekočem letu, imajo ob ponovni prijavi na javni razpis naslednjega leta prednost pri vrstnem redu.

|  |
| --- |
| **V. UPRAVIČENI STROŠKI** |

Upravičeni so stroški nakupa male komunalne čistilne naprave velikosti do 50 PE z vključenimi stroški montaže in vgradnje male komunalne čistilne naprave in njenega prvega zagona z nastavitvijo parametrov. Upravičeni stroški lahko nastanejo od datuma veljavnosti pravilnika. Vlagatelji lahko vložijo vlogo za sofinanciranje na razpis najkasneje v 3 letih od nakupa in vgradnje.

DDV ni upravičen strošek.

|  |
| --- |
| **VI. VSEBINA VLOGE** |

Vlagatelji oddajo vlogo - prijavni obrazec:

**Sofinanciranje nakupa in vgradnje malih komunalnih čistilnih naprav**.

Vsebina vloge zajema izpolnjen obrazec z osnovnimi podatki vlagatelja in objekta.  
Obvezne priloge so:

* predračun oz. račun, iz katerega mora biti razvidna cena, proizvajalec in tip ali

dokazilo o nakupu male komunalne čistilne naprave, iz katerega mora biti razvidna cena, da je bil nakup že opravljen, proizvajalec in tip, ter dokazilo (potrdilo o plačilu/nakazilo prodajalcu/izvajalcu), da je nakup opravil lastnik;

* potrdilo in strokovno oceno o obratovanju male komunalne čistilne naprave, ki ju na

stroške uporabnika izdela izvajalec javne službe JKP Dravograd d.o.o. – predložiti ju je potrebno v roku šestih mesecev po začetku obratovanja;

|  |
| --- |
| **VII. ROK IN NAČIN PRIJAVE** |

Na razpis se je mogoče prijaviti od dneva objave razpisa na oglasni deski in spletni strani Občine. Udeleženci razpisa lahko vlogo z zahtevanimi prilogami oddajo osebno ali pošljejo s priporočeno pošiljko na naslov: **Občina Dravograd, Trg 4. julija 7, 2370 Dravograd,** najkasneje do **30. 5. 2025.**

Vloga z zahtevano dokumentacijo mora biti oddana v zaprti kuverti s pripisom **»NE ODPIRAJ - RAZPIS SOFINANCIRANJE MALIH KOMUNALNIH ČISTILNIH** **NAPRAV 2025«**.

**Na hrbtni strani kuverte mora biti naveden polni naslov prijavitelja. Če kuverta ne bo pravilno izpolnjena, bo vloga izločena iz nadaljnje obravnave.**

Upoštevale se bodo vloge, ki bodo pravočasno oddane. Vse potrebne informacije v zvezi z razpisom so na voljo pri Klemnu Markoti, tel. (02) 87 23 578 ali po e-pošti: [klemen.markota@dravograd.si](mailto:klemen.markota@dravograd.si).

|  |
| --- |
| **VIII. POSTOPEK OBRAVNAVE VLOG** |

Postopek za dodelitev proračunskih sredstev v skladu z razpisnimi pogoji vodi strokovna komisija, ki jo s sklepom imenuje župan.

Odpiranje vlog bo **4. 6. 2025** in ne bo potekalo javno. Če vloga ne bo popolna, bo prijavitelj pozvan, da v roku 8 dni od prejema poziva za dopolnitev vloge le to dopolni. Prepozne in nepopolne vloge, ki jih vlagatelji ne bodo dopolnili v za to določenem roku, bodo zavržene.

Komisija obravnava vse popolne in pravočasno prispele vloge (z vsemi zahtevanimi dokazili) po vrstnem redu prispetja. Predlog o dodelitvi proračunskih sredstev se vlagateljem pripravi v roku 30 dni od odpiranja vlog.

Na podlagi predloga komisije o dodelitvi proračunskih sredstev se izda sklep. Zoper sklep je mogoča pritožba pri županu Občine Dravograd. Odločitev župana je dokončna.

O izidu javnega razpisa se vse vlagatelje obvesti v roku 15 dni od dne, ko komisija pripravi predlog dodelitve proračunskih sredstev.

**Upravičenci na podlagi sklepa o dodelitvi sredstev na občino pošljejo Zahtevek za izplačilo (št. 9) z vsemi zahtevanimi prilogami najkasneje do 30.09.2025**.

Pred vložitvijo zahtevka mora biti naložba zaključena in plačani vsi računi, razen potrdila o pozitivno opravljeni prvi meritvi, ki se dostavi v roku 6 mesecev po vgradnji biološke male čistilne naprave.

Po predložitvi vse dokumentacije skladno z navodili se z upravičencem sklene pogodba o dodelitvi nepovratnih sredstev in ostalih medsebojnih obveznostih in pravicah. Nakazilo sredstev se izvrši na osebni račun upravičenca v roku 30 dni od podpisa pogodbe oz. v skladu z likvidnostno zmožnostjo. Proračunska sredstva se lahko porabijo samo za namen, za katerega so dodeljena.

Vlagatelji z vložitvijo vloge na predmetni razpis dajejo soglasje, da si občina v primeru dvomov glede podatkov v vlogi, pridobi podatke iz uradnih evidenc.

|  |
| --- |
| **IX. NADZOR IN SANKCIJE** |

Nadzor nad izvajanjem namenske porabe proračunskih sredstev, skladno z javnim razpisom, izvaja občinska uprava.

Prejemnik namenskih sredstev po pogodbi, se zaveže:

• da bo hranil dokumentacijo še najmanj 5 let po izplačilu sredstev s strani občine;

• da bo omogočil občini vpogled v dokumentacijo in nadzor koriščenja namenskih sredstev

na terenu.

Upravičenec je dolžan vrniti nenamensko porabljena sredstva skupaj z zakonitimi zamudnimi obresti, ki se obračunavajo od dneva izplačila upravičencu, do dneva vračila sredstev v primerih, ko se ugotovi:

• da so bila dodeljena sredstva delno ali v celoti nenamensko porabljena,

• da je upravičenec za katerikoli namen pridobitve sredstev navajal neresnične podatke,

• druge nepravilnosti pri uporabi sredstev.

|  |
| --- |
| **X. RAZPISNA DOKUMENTACIJA** |

Razpisna dokumentacija, ki obsega besedilo javnega razpisa in obrazec vloge, bo na razpolago od dneva javnega razpisa na upravi Občine Dravograd, Trg 4. julija 7, 2370 Dravograd in na spletni strani občine Dravograd (<http://www.dravograd.si>) rubrika - javni razpisi.

Številka: 430-0008/2025

Dravograd, dne 25. 3. 2025

**OBČINA DRAVOGRAD**

**župan**

**Anton PREKSAVEC**